**Festivalis „Vaikai ir muzika“**

Žemaitijos kraštas tęsia tradiciją - gegužės 12 d. įvyko XXVII-ojo Žemaitijos krašto muzikos ir meno mokyklų festivalis „Vaikai ir muzika“. Festivalyje dalyvavo jaunieji atlikėjai iš Gargždų, Kretingos, Mažeikių, Neringos, Palangos, Platelių, Plungės, Priekulės, Rietavo, Skuodo, Šilutės, Šilalės, Tauragės, Telšių, Salantų bei Pagėgių. Tą dieną įvairiose Kretingos rajono bendrojo ugdymo mokyklose skambėjo instrumentiniai bei vokaliniai kūriniai.

Pagėgių savivaldybės meno ir sporto mokyklai atstovavo merginų vokalinis ansamblis (vadovė Regina Pilkioniene, koncertmeisterė Nadežda Snigir). Merginos Kartenos mokykloje – daugiafunkciniame centre atliko Vytauto Pučinsko išplėtotą lietuvių liaudies dainą ,,Šaltyšius‘‘ ir ,,Dream a little dream of me‘‘ muz.Wilbur Schwandt ir Fabian Andree, ž. Gus Kahn. Visi atlikėjai, kurie koncertavo Kartenoje, turėjo galimybę aplankyti mokyklos muziejų.

Po pasirodymų miestelių mokyklose, visi dalyviai atvyko į Salantus, kuriuose vyko baigiamasis festivalio koncertas. Laisvu nuo repetcijų laiku, mokytojai ir mokiniai aplankė Salantų regioninio parko lankytojų centrą. Mokyklų vadovams vyko pasitarimas bei ekskursija.

Festivalio koncerto metu skambėjo įvairių stilių ir žanrų muzika. Renginį vedė Salantų meno mokyklos mokiniai ir mokytoja, kurie gražia žemaičių tarme pristatė Žemaitijos krašto meno ir muzikos mokyklas.

Pasibaigus koncertui, mokytojai buvo pakviesti festivalio refleksijai prie vaišių stalo, mokiniams vyko ekskursija ,,Salantų istorinis paveldas‘‘, ,,Salantų pyrago‘‘ produkcijos degustacija.

Ačiū Salantų meno mokyklai už puikiai suorganizuotą šventę. Kitais metais festivalio simbolis - žvakė bus uždegta Rietavo Mykolo Oginskio meno mokykloje.

Regina Pilkionienė

Pagėgių meno ir sporto mokyklos

muzikos mokytoja metodininkė